El president del PP, Pablo Casado, ha dit que el diputat d'ERC al Congrés i candidat a les eleccions europees, Oriol Junqueras, "no s'ha de preocupar de la presó" perquè el president del govern espanyol en funcions, Pedro Sánchez, "l'indultarà". En un acte a Palència Casado ha explicat que a la sessió constitutiva del Congrés Sánchez li va dir a Junqueras que no es preocupés, i ha assegurat que el líder socialista es referia a l'indult. Casado ha argumentat que fa "mesos que ho diu", que ho ha "preguntat a la cara" a Sánchez dues vegades i que "no ha contestat perquè els indultarà, canviarà indults per escons, volen pactar amb ERC, JxCat o Bildu o qui faci falta". El líder del PP ha comparat els socialistes amb "una nina russa que per fora és del PSOE i per dins és de Junqueras, Puigdemont, Otegui i Pablo Iglesias". Casado ha criticat que Pablo Iglesias "fins i tot li demana ministeris" a Sánchez. Ha dit que espera que no siguin ministeris econòmics perquè "ja veiem com han deixat Grècia els seus amics" ni Interior, perquè significaria que "la nostra policia i Guàrdia Civil, que són les millors del món, estarien a les mans de Bildu o Podem, que van assessorar el "règim chavista'". El líder del PP considera que a les eleccions de diumenge vinent es votaran diverses qüestions "a ni vell nacional". "Votarem si volem que Batet es passi tres dies discutint amb el TC i els lletrats per no suspendre els presos colpistes, votarem si és possible que a la Zarzuela es rebin els partits amb líders condemnats per rebel·lió i sedició a la presó per participar a la ronda de consultes per investir un president del govern", ha exposat.

Summary: Casado: "Junqueras no s'ha de preocupar de la presó perquè Sánchez l'indultarà"


La cadena d'explosions a quatre hotels i tres esglésies catòliques i una de protestant de Sri Lanka durant la missa de Pasqua ha provocat 207 víctimes mortals i més de 450 ferits, segons ha avançat un portaveu del govern de l'illa en declaracions recollides pels mitjans locals. Almenys hi ha hagut vuit explosions, la majoria a la capital, Colombo. Segons el director de l'hospital de Colombo, 35 de les víctimes mortals són estrangers. Les explosions han estat simultànies, al voltant de tres quarts de nou del matí hora local. De moment, hi ha set detinguts però es desconeix la seva vinculació amb els atemptats. El govern ha desactivat l'accés a les xarxes socials per evitar, asseguren, la propagació de rumors. Els tres hotels de luxe afectats són a Colombo, on també hi ha hagut explosions a dues esglésies. La sisena explosió ha estat en una església de la ciutat de Katana, a uns 50 quilòmetres de la capital. Al cap de dues hores hi ha hagut dues explosions més, segons informa ha explicat la policia de l'illa. Una en un altre hotel de la capital, al barri de Dehiwela, i una altra al barri Orugodawatta de la capital, on un terrorista suïcida s'ha immolat abatent abans tres agents. A Sri Lanka, la població cristiana és minoria i representa només el 7% de la població. La majoria és budista (67%); mentre que els hinduistes són el 15% de la societat i els musulmans l'11% del total.

Summary: S'eleven a 207 les víctimes mortals en la cadena d'explosions a Sri Lanka


El regidor de Cs a l'Ajuntament de Barcelona Santiago Alonso ha reclamat aquest dijous a l'alcaldessa de la ciutat, Ada Colau que abandoni les "mesures buides, de cara a la galeria i sense fonament legal", com la clàusula sobre la pobresa energètica del contracte elèctric que ha estat anul·lat pel Tribunal Català de Contractes del Sector Públic. Ha sol·licitat al govern rigor en la seva gestió per tal d'evitar "garrotades jurídiques i donar solucionar així solucions als problemes". En un comunicat, Alonso ha acusat l'alcaldessa de "generar frustració" en la ciutadania amb aquest concurs, i ha defensat les polítiques "útils" i les iniciatives "realistes" que Ciutadans impulsa al Parlament i al Congrés en aquesta matèria.

Summary: Cs reclama a Colau deixar les "mesures de cara a la galeria i sense fonament legal" per evitar "garrotades jurídiques"


La magistrada degana dels jutjats de Barcelona, Mercè Caso, ha resolt impedir que s'utilitzi ni aquest dissabte ni aquest diumenge la sala de premsa de la Ciutat de la Justícia de Barcelona, una petició que havien fet diferents mitjans de comunicació. En un acord governatiu datat el 30 de setembre, la jutgessa considera que la petició d'apertura de la sala de premsa per fer el seguiment del diumenge 1 d'octubre no pot ser admesa ja que la prioritat dins dels edificis judicials és que tots els jutges i jutgesses puguin desenvolupar les seves funcions jurisdiccionals. També indica que durant els dies festius aquestes funcions es centren especialment en la prestació del servei de guàrdia.  A més, afirma que "no existeixen" antecedents d'apertura de la sala de premsa en dia festiu "ni es disposen de mitjans humans suficients" per organitzar adequadament el control i supervisió de les persones que haurien d’accedir a la sala.  És per això "i per garantir el correcte desenvolupament" de les funcions dels quatre Jutjats de guàrdia que la magistrada resol impedir l'ús de la sala de premsa.  Això significa, en definitiva, impedir l'accés dels periodistes a la Ciutat de la Justícia, on podrien passar a disposició judicial les persones que poguessin ser detingudes pel referèndum durant aquest diumenge. Finalment indica que si hi hagués una informació d'interès general, "la seva publicitat està garantida a través de l’oficina de Comunicació del TSJC". La degana ha escrit l'acord després que el Departament de Justícia deixés la sala preparada perquè hi accedissin tots els periodistes acreditats, sense que això suposés cap cost afegit. Es dona el cas, a més, que la titularitat de l'espai és de la Generalitat. La jutgessa ha enviat l'acord als Mossos perquè, donat el cas, impedeixin que s'utilitzi la sala. De la seva banda, des del col·lectiu de periodistes Grup Barnils s'ha considerat "totalment contradictori" el sentit de l'ordre de la degana amb el de la que ha donat aquest mateix dissabte el Consell General del Poder Judicial (CGPJ), que ha demanat a la Generalitat que tots els serveis judicials estiguin oberts a les vuit del matí. El Grup Barnils considera que de la mateixa manera que es demana això a la Generalitat, també s'hauria de demanar el mateix per als periodistes.

Summary: La jutgessa degana de Barcelona impedeix utilitzar la sala de premsa de la Ciutat de la Justícia durant l'1-O


La companyia iniciarà els trajectes d'alta velocitat a l'Estat el 2022  ACN Barcelona.-L'operador ferroviari privat d'alta velocitat ILSA ha anunciat la incorporació de Frabrizio Favara com a conseller delegat de la companyia. Favara ha ocupat, fins aquest juliol, la Direcció General d'Estratègia, Planificació, Sostenibilitat i Innovació de Trenitalia, un dels operadors ferroviaris europeus més destacats. El directiu compartirà l'alta direcció amb el fundador i director general de la companyia, Víctor Bañares, que va dirigir la transformació comercial de Renfe en la posada en marxa de les principals línies d'alta velocitat, entre elles, la de Barcelona-Madrid. El 2015 va fundar ILSA, que va resultar ser una de les empreses guanyadores en la licitació d'Adif juntament amb SNCF i Renfe. La companyia operarà a partir del 2022. Fins a la seva desvinculació amb Trenitalia, Favara va compaginar el seu càrrec amb la presència als consells de diferents societats del grup, com Mercitalia Rail i Mercitalia Intermodal, tant a Alemanys i als Països Baixos, incloent Netinera Deutschland i l'holandesa Qbuzz, ambdues companyies de transport de passatgers. Actualment, ILSA està presidida per Carles Bertomeu i està participada per Trenitalia i per Air Nostrum. Tot i que la liberalització de l'alta velocitat serà un fet a partir del pròxim 14 de desembre, iniciarà les operacions el 2022 i connectarà entre si Barcelona, Madrid, Sevilla, Màlaga, Còrdova, València, Alacant i Saragossa sota la seva nova marca comercial. Comptarà amb una flota de 23 metres nous de darrera generació, fabricats per Hitachi Rail i Bombardier, amb una inversió d'uns 800 milions d'euros.

Summary: L'operador ferroviari ILSA incorpora Fabrizio Favara com a conseller delegat


El president de la CEOE, Antonio Garamendi, s'ha mostrat disposat a "parlar de la millora" de la reforma laboral l'any que ve, un cop passi l'estat d'alarma. Garamendi ha assegurat que en aquests moments les "declaracions ideològiques" no són "molt bones" i ha afirmat que "no té sentit" aprovar reials decrets llei en "ple estat d'alarma". "No és el moment ni les formes", ha criticat en una conferència telemàtica. El president de la patronal també ha reclamat al govern espanyol arribar a un acord sobre els ERTO "abans del 15 de juny" i no esperar fins a "l'últim dia". Garamendi ha recordat que les empreses necessiten "seguretat jurídica" per plantejar els plans de negoci i ha reclamat ERTO flexibles vigents fins al desembre.

Summary: Garamendi s'avé a "millorar" la reforma laboral i diu que "no té sentit" aprovar reials decrets en l'estat d'alarma


L'Ajuntament de Lleida ha activat aquest dijous el Pla Iglú en el marc del programa d'allotjament hivernal d'urgència, que pretén prevenir les conseqüències del fred en la població més vulnerable. L'equipament de la Fundació Jericó és l'espai on s'ofereixen places dins d'aquest pla, que complementen l'atenció de les persones que s'atenen des dels Serveis Socials i l'Àrea d'Inclusió. A més, la Paeria ha habilitat un espai al Centre Cívic de Balàfia, com a espai refugi per donar resposta a les necessitats que puguin sorgir arran de la baixada de les temperatures i continua treballant per trobar l'emplaçament més adequat per oferir aquest servei. L'Ajuntament ja va iniciar ja fa una setmana l'allotjament hivernal d'urgència i des del 7 de novembre s'ha atès una mitjana de 78 persones. A partir d'aquest divendres, les places disponibles per al Pla Iglú són vint places a Jericó, de les setanta contractades per la Paeria en aquest equipament per atendre també casos d'inclusió i de seguiment de zones; deu places més a Jericó que cedeix la fundació i les quaranta hamaques al Centre Cívic de Balàfia fins que la Paeria trobi un espai més adequat. El projecte té un procediment i criteris d'admissió que responen a dues situacions. Per una banda, quan les temperatures baixen de 2ºC o les condicions meteorològiques són adverses o representen risc per a la salut de les persones (tot i no assolir aquesta temperatura) es notifica l'activació de la situació 1 del Pla Iglú. En aquest cas, poden accedir-hi les persones que ho demanin directament i persones acompanyades de la Guàrdia Urbana en les sortides nocturnes que realitza. Quan hi ha condicions adverses, la Guàrdia Urbana, amb la col·laboració dels Mossos d'Esquadra, inicia la recerca de persones que pernocten al carrer i informa de la possibilitat d'allotjar-se. Paral·lelament, la Paeria també porta a terme el Pla d'emergència de gelades i nevades que es desenvolupa en la previsió de mesures a aplicar en cas d'una nevada forta o gelada que suposin un risc per als desplaçaments i mobilitat de les persones a la ciutat i terme municipal. D'altra banda, quan les temperatures són superiors a 2ºC o no hi ha condicions o situacions especialment adverses ni situacions de vulnerabilitat afegides. Per al perllongament de les quatre nits a què es té accés o davant situacions de vulnerabilitat s'apliquen diversos criteris de valoració social. Les regidories de les Polítiques per als Drets Socials i de Seguretat Ciutadana de la Paeria, amb Protecció Civil i la Guàrdia Urbana, desenvolupen el Pla Iglú, amb la col·laboració dels Mossos, Creu Roja de Lleida -a través dels seus voluntaris- i la Fundació Jericó. L'atenció es reforça amb la incorporació de professionals de la Fundació Sant Joan de Déu per acompanyar i treballar amb aquestes persones. Tant el personal tècnic d'inclusió com els serveis socials bàsics participen activament i en la coordinació d'aquest Pla Iglú 2019-2020. L'atenció social s'ofereix tot el dia. El servei d'acollida diürna es fa a la Saleta de la Panera, de dilluns a divendres, de 10 a 12 h, i al Centre de dia Jericó, de 14 a 23 h, de dilluns a diumenge. L'objectiu d'aquesta atenció socioeducativa és assegurar la màxima dignitat per a les persones que ho necessiten i aplicant polítiques d'acompanyament i d'inserció.

Summary: L'Ajuntament de Lleida activa el Pla Iglú d'atenció social i allotjament hivernal d'urgència


JARC-COAG reclama una Política Agrària Comuna (PAC) centrada en els productors professionals i les polítiques de mercat per tal que "pagesos i ramaders puguin viure de la renda que genera la seva feina", tal com han defensat aquest dilluns i dimarts representants de l'organització agrària en les reunions mantingudes a Brussel·les amb responsables de la Comissió Europea. El sindicat també ha traslladat la seva aposta per "remunerar els costos de producció i el treball, millorar les mesures de gestió de crisis de mercat i recuperar la regulació de la producció en determinats sectors". El president de JARC-COAG, Francesc Boronat, ha reivindicat que els ajuts comunitaris es focalitzin en els productors professionals i, en aquest sentit, ha remarcat que "els pagesos europeus han de complir la mateixa normativa de producció i, per tant, tots han de rebre el mateix suport". "Si s'incrementa el suport als 'pagesos de sofà' traient-lo del que s'adreça als professionals, acabarem amb la producció, haurem de comprar el menjar al preu que marquin tercers països i tindrem menys seguretat alimentària", ha advertit Boronat. El president de JARC-COAG, Francesc Boronat, s'ha reunit aquest dilluns i dimarts amb diferents responsables de la Comissió Europea, acompanyat pels responsables sectorials del sindicat de cereals, Lluís Viladrich; olivera, Lluís Gaya; fruita seca, Sisco Esquerda; boví de llet, Roser Serret; boví de carn, Joan Carles Massot, i oví i cabrum, Josep de Ros. Els representants de l'organització agrària han volgut evidenciar davant dels responsables comunitaris els efectes que tenen al camp "les incorrectes decisions preses als despatxos de la Comissió Europea", i defensar "les prioritats per als productors professionals". En aquest sentit, han reivindicat polítiques de mercat per tal que "els pagesos i ramaders professionals puguin viure de la seva feina". Per això, des de JARC-COAG defensen la necessitat de "remunerar els costos de producció i el treball" i reclamen millorar les mesures de gestió de crisis de mercat (emmagatzematge o retirada de producte), "per contrarestar la volatilitat dels preus en origen i recuperar la regulació de la producció en determinats sectors". L'organització agrària també defensa que els ajuts comunitaris es focalitzin en els productors i ramaders professionals, ja que "d'ells depèn la provisió d'aliments segurs, de qualitat i a un preu assequible". Per això, JARC-COAG adverteix que "si la PAC se centra més a mantenir paisatges que en fer-los productius, el sistema d'ajuts serà insuficient i continuarà atraient inversors oportunistes aliens al sector agrari". En aquest sentit, el sindicat vol que s'aturi "la competència deslleial" generada pel fet que "determinats productors europeus reben ajudes directes i d'altres no". I és que actualment, la major part de productors catalans de fruita dolça, de raïm, d'horta, de porcí, de conills, d'aviram o de mel, per exemple, "no reben cap suport directe a la renda mentre altres pagesos o ramaders europeus del mateix sector sí que en perceben", segons denuncien des de JARC-COAG. El sindicat considera que si s'exclouen del sistema d'ajuts els "inversors oportunistes" i els "agricultors de sofà", "segur que el pressupost arriba per garantir un suport econòmic més adequat per a tots els professionals". Una altra reivindicació que fa JARC-COAG és la necessitat d'assegurar el suport al relleu generacional, a les inversions, a les mesures agroambientals, a la producció ecològica, així com el suport a zones de muntanya o desfavorides. Per això, "la CE ha de controlar que els estats membres garanteixen el cofinançament suficient per a aquests ajuts inclosos en el que s'anomena segon pilar de la PAC". Des de l'organització agrària defensen que aquestes són mesures de futur "que arrelen les persones al territori, generen competitivitat i promouen desenvolupament i llocs de treball". Finalment, els representants de JARC-COAG demanen que els acords comercials amb tercers països "respectin els interessos del sector agrari" i que "no es compliqui encara més la PAC", unes demandes que en el seu conjunt pretenen assegurar que Europa tingui "una agricultura amb agricultors i agricultores".

Summary: JARC-COAG defensa a Brussel·les una PAC centrada en els productors professionals i les polítiques de mercat


El jutjat de guàrdia de la Seu d'Urgell va ordenar ahir diumenge presó provisional sense fiança per a dos veïns de la Seu d'Urgell acusats de ferir-ne greument dos més, a la sortida d'una discoteca de la mateixa població, la matinada de dissabte. Va ser durant una baralla multitudinària amb ganivets i barres de ferro, en què van participar entre deu i quinze persones i que va acabar amb sis ferits, dos dels quals van haver de ser ingressats a l'hospital amb ferides d'arma blanca. Està previst que aquest dilluns passi a disposició judicial un altre dels implicats en la batussa, detingut diumenge. Els Mossos van detenir dissabte al matí dues persones implicades en la baralla, que van passar ahir diumenge a disposició judicial i que seran traslladades aquest dilluns al Centre Penitenciari de Ponent, després que el jutge n'ordenés l'ingrés a presó. Són un noi de 20 anys de nacionalitat colombiana i un home de 34 anys de nacionalitat espanyola, que estan acusats d'un delicte de lesions agreujades.  Segons fonts pròximes al cas, aquests dos detinguts, durant la seva declaració al jutjat de guàrdia, van implicar un altre home en els fets. Arran d'això, els Mossos van detenir aquesta tercera persona ahir diumenge i està previst que passi aquest dilluns a disposició judicial.

Summary: Presó per a dos homes per ferir-ne greument dos més en una baralla multitudinària amb ganivets i pals a la Seu d'Urgell


La FaPaC i el sindicat majoritari de docents, Ustec-STEs, han valorat positivament el decret del Govern per traspassar escoles concertades o municipals a la Generalitat, per fer front a la demanda de places escolars públiques. Tant famílies com professorat ho veuen bé, però la FaPaC vol prioritzar les zones amb més falta de places públiques, i el sindicat vol que els professors de les concertades es converteixin en funcionaris. La directora de la FaPaC, Lidía Gasull, ha celebrat "qualsevol pas per convertir concertada en pública", però ha recordat que això legalment ja es podia fer i no calia un decret. "Aquest decret no canvia la realitat, depèn de la voluntat política, tot es pot fer mitjançant  negociacions", ha afegit. De fet, creu que la negociació també ha de ser amb  els sindicats docents. Gasull vol ser prudent fins a analitzar  a fons el decret i veure noms d'escoles concrets i un calendari per fer el traspàs, sobretot en ciutats on falten places públiques com Barcelona, Igualada o Vic. No obstant, creu que en  llocs on no facin falta més places públiques i les concertades no omplen, la solució potser ha de ser "deixar-les morir". "Hem de crear plaça pública allà on fa falta, on hi ha excedent de concertada i el sistema públic està col·lapsant", ha opinat. Això respondria a una "bona planificació" i creu que no tindria sentit traspassar concertades a públiques allà on no calgui. "No  podem fer sobreoferta de pública, els recursos s'han d'oferir de forma racional i d'acord amb les necessitats de la ciutadania", ha assegurat en declaracions  a l'ACN. En canvi, creu que en algun lloc on faltin places públiques, potser les concertades no voldran convertir-se en públiques. Per la seva banda, el portaveu d'Ustec-STEs, Ramon Font, diu que no han pogut estudiar el decret en detall, però en principi els sembla bé passar escoles concertades  a públiques per acabar amb la segregació escolar. Font recorda que a la ciutat de Barcelona hi ha 1.000 places més de concertada que de pública, però en canvi hi ha només una demanda de 400 places més a la concertada que a la pública. No obstant això, creu que el professorat de la concertada ha de passar a ser funcionari i no pas laboral ni interí, i s'hauria de fer amb unes oposicions d'accés restringit, però sense discriminar els actuals interins. "Evidentment hi ha 22.000 llocs de treball de la concertada que no volem destruir", ha conclòs. La plataforma Escola Concertada, que agrupa les quatre associacions del sector, no vol valorar el decret fins que el pugui analitzar a fons, però espera que reculli el treball de consens fet fins ara amb l'administració.  Finalment, fonts del Departament han explicat a l'ACN que s'està negociant amb una desena d'escoles d'arreu del país, tant municipals com concertades, però no es faran públics els noms fins que no s'oficialitzi l'acord.

Summary: FaPaC i Ustec valoren positivament el decret per traspassar escoles concertades a la Generalitat


Els representants dels treballadors de la planta de Nissan a la Zona Franca i a Montcada i Reixac es reuniran aquest dimecres amb la direcció de la filial de la multinacional japonesa per tractar el futur de l'activitat industrial a Catalunya, segons fonts sindicals. Aquest cap de setmana, la plantilla va sol·licitar reunir-se amb el director general de Nissan Iberica, Genís Alonso, per "desmentir o afirmar el tancament de les plantes" aprofitant l'aturada de la producció provocada per la pandèmia de la covid-19. Els centres de Nissan han anat perdent volum de producció any a any i la multinacional nipona estudia des de principis d'any la viabilitat de les seves instal·lacions a Catalunya. Abans de l'aturada provocada per l'epidèmia, la fàbrica de la Zona Franca produïa al 30% de la seva capacitat. Durant l'últim trimestre, l'empresa va comunicar la pèrdua d'un model, la pick-up X Class de Mercedes, i la reducció de la producció de la furgoneta e-NV200. La direcció europea va assegurar que l'informe sobre la viabilitat de l'empresa no es faria públic abans de l'estiu. Mentrestant, els treballadors van iniciar un seguit de protestes per reclamar nous models que permetessin salvar la planta i que van quedar aturades per la pandèmia.  Coincidint amb l'inici de l'estat d'alarma, la multinacional va haver de parar la producció a les instal·lacions barcelonines per falta de subministraments. Com la majoria d'empreses del sector, Nissan va presentar un Expedient de Regulació Temporal de l'Ocupació (ERTO) per força major per més de 3.000 empleats de les fàbriques de Zona Franca, Montcada i Sant Andreu de la Barca. El procediment està vigent fins al 31 de maig. Nissan té previst reprendre parcialment la producció de cotxes a la fàbrica de la Zona Franca el 4 de maig.

Summary: Els treballadors de Nissan es reuneixen amb la direcció aquest dimecres per tractar el futur la indústria a Catalunya


El departament de Territori i Sostenibilitat ha tombat el projecte de construcció d'una planta incineradora de residus industrials per produir energia i que s'havia d'ubicar a l'antiga central tèrmica de Cercs, al Berguedà. Així ho ha anunciat el conseller Damià Calvet en una conferència virtual amb el president del Consell Comarcal del Berguedà, Josep Lara. Així doncs, el Govern no tramitarà el projecte, que es va presentar a finals de l'any passat, per incompatibilitat urbanística. La iniciativa havia despertat una gran oposició al territori, i la majoria d'ajuntaments de la comarca s'havia manifestat en contra. En aquest sentit, Lara ha expressat la seva satisfacció. "El projecte no encaixava amb l'estratègia de la comarca", ha afegit.

Summary: El Govern tomba el projecte d'incineradora a Cercs per incompatibilitat urbanística


La 39a edició del Festival de Torroella de Montgrí posarà a dialogar els músics d'avui amb els clàssics a través de 14 concerts de música antiga, de cambra i orquestral, del 2 al 22 d'agost. La directora artística del certamen, Montse Fura, ha recalcat aquest dijous que s'han programat noms propis com Mal Pelo, Antoni Soler, Josquin Des Prés, Bartók, Bach, Magrané, Beethoven, Rakhmàninov. Com ja es va anunciar, Jordi Savall inaugurarà el certamen amb 'Les rutes de l'esclavatge', que recorre gairebé 450 anys d'història des de 1444, data de la primera expedició de captura col·lectiva d'africans descrita en un text contemporani, fins a 1888, any el qual Brasil va abolir l'esclavitud. La clausurà la protagonitzaran l'Orquestra Simfònica del Vallès amb la participació del pianista italià Giuseppe Andaloro.

Summary: Jordi Savall, Mal Pelo, Antoni Soler, Bach, Magrané i Beethoven, noms propis del 39è  Festival de Torroella de Montgrí


21 empreses de les Terres de l'Ebre han signat aquest dimecres els contractes d'autorització d'ús de la marca "Terres de l'Ebre, Reserva de la Biosfera". Després de la signatura se'ls ha lliurat les corresponents distincions i certificats en un acte a la Cambra de Comerç de Tortosa. Cada empresa acreditada té ja la placa que podran situar a l'exterior dels seus establiments. Tant els representants del Consorci de Polítiques Medi Ambientals de les Terres de l'Ebre (COPATE), òrgan gestor de la marca, com els primers empresaris acreditats han animat tots els negocis ebrencs a sumar-se a aquesta campanya que vol donar ressò internacional al patrimoni i els productes ebrencs i ser una eina clau per ressaltar les potencialitats del turisme al territori.  Com ha destacat la directora d'Empresa i Ocupació a les Terres de l'Ebre, Mercè Miralles, la marca "Terres de l'Ebre, Reserva de la Biosfera" ha de portar les empreses del territori arreu del món mentre que a la vegada cadascuna d'elles pot aportar molt amb el seu producte al "potencial turístic" de la zona. Miralles ha mostrat l'agraïment a aquests primers empresaris que han cregut en la marca i s'hi han adherit i el vicepresident del COPATE, Alfons Montserrat, també ha destacat la representativitat dels diferents negocis i sectors i comarques que s'ha plasmat en aquests primers contractes d'ús.  Les primeres empreses que han signat els contractes treballen en el sector agroalimentari com l'oli d'oliva, arròs, fruita dolça, cítrics, productes hortícoles, bivalves, mel i productes de l'apicultura, carnis; en els productes derivats de l'artesania tant alimentària com no alimentària; i en els serveis de restauració, d'educació ambiental i interpretació i altres serveis turístics. Són Muscleres Prats de Deltebre, Olis Toni Morelló de Bot, l'artesà Goro Serrano del Pinell de Brai, Licarfruit de cítrics de Bítem, l'Apícola del Perelló, la Cervesa Artesana Nel de Santa Bàrbara, Fepromodel de Deltebre, Servei Agraris Maiva de Batea, l'arrossera Negrets d'Ampsota, Gubiana dels Ports de Roquetes de serveis turístics, l'Agrícola Catalana de l'Aldea, l'Apícola Germans Sancho de l'Ametlla de Mar, Marisc Mediterrani de Deltebre, i les oleïcoles Acomont d'Ulldecona, Dama De Elaia de Xertsa, i BioPaumera, Agrívola Santo Domingo, La Rasquerana, totes de Rasquera, aquesta última també en producte càrnics. També han rebut la placa el restaurant l'Estany d'Amposta i el grup fruiter de Benissanet.  Efecte crida  "Hi ha sector més sensibles que altres i n'hi ha que ho són clarament i ho poden posar en valor com l'agroalimentari i el turístic, que ens pot ajudar molt", ha assenyalat el vicepresident del COPATE. Per a Montserrat, la marca permetrà "donar valor afegit al territori i millorar la competitivitat de les nostres empreses". Per aquest motiu serà important que hi hagi moltes més acreditacions. De moment, hi ha una vintena més de negocis que estan tramitant la sol·licitud i es confia que l'acte d'aquest dimecres a Tortosa també pugui tenir un "efecte crida". "Que empreses que no ho coneixen o no ho coneixen prou, s'animin perquè aquest distintiu ens pot ajudar", ha apuntat Montserrat. També ho ha considerat d'aquesta manera Lluís Garcia, del restaurant l'Estany Casa de Fusta d'Amposta, després de recollir la seva distinció. "Defensem allò nostre des de la restauració i els serveis i és important que la gent vegi qui som els que estem aquí perquè s'apunti moltíssima més gent perquè a la gent del territori ens costa. Tenim un gran territori i un producte fantàstic però costa a la gent arrancar. És el dia de sumar", ha defensat. "Això s'obrirà i hi haurà un ventall molt important d'empreses d'altres sectors dins la marca Reserva de la Biosfera", ha afegit Garcia. També Vicky Carles de Gubiana dels Ports de Roquetes (Baix Ebre), empresa d'activitats i turisme actiu, ha animat altres empreses del territori a sumar-s'hi. "Com més serem més forà farem i pensem que és molt important per tots nosaltres", ha apuntat.  Passos endavant El COPATE està enllestint ara le pla de gestió de la marca la presentació del qual es retarda però què es confia que estigui llest al mes de març. Es tracta d'una pla anual que s'anirà renovant a cada exercici. Des del COPATE també han celebrat que s'hagi constituït un nou Govern perquè facilitarà les gestions perquè es faci arribar la primera dotació pressupostària per promocionar la marca "Terres de l'Ebre, Reserva de la Biosfera".

Summary: Una vintena d'empreses ebrenques s'estrenen amb la marca Reserva de la Biosfera i animen moltes més a sumar-s'hi


Lisboa serà la ciutat convidada de les festes de la Mercè 2018, que aquest any se celebraran entre el 21 i el 24 de setembre. Segons ha informat l'Ajuntament de Barcelona a través d'un comunicat, la setmana vinent una delegació de l’Institut de Cultura de Barcelona visitarà la capital portuguesa per treballar en el programa cultural que permetrà acostar diferents mostres de la cultura portuguesa i de la ciutat de Lisboa al públic barceloní.  El programa de la Ciutat convidada té per objectiu mostrar l’escena artística contemporània d’una ciutat que comparteix els mateixos valors culturals i cívics que Barcelona, amb una visió comuna sobre cultura, creativitat i art. Aquest projecte conjunt representa per a la ciutat de Barcelona una excel•lent oportunitat per enfortir els contactes entre les dues ciutats, així com els vincles amb tot el sector creatiu de Lisboa i Portugal. Entre les reunions programades destaca la trobada amb la regidora de Cultura de Lisboa, Catarina Voz Pinto.  És tradició que Barcelona convidi una ciutat del món en el marc de les festes de la Mercè des de l’any 2007. El programa de la Ciutat Convidada pretén mostrar expressions artístiques contemporànies de ciutats amb les quals Barcelona manté o vol mantenir vincles singulars d’amistat i cooperació, i aporta un impacte singular en la programació de la Mercè, impregnant la festa del perfil cultural de les ciutats que hi participen. Des de l’inici d’aquesta iniciativa, han participat en aquest programa: Medellín (2007), Quito (2008), Istanbul (2009), Dakar (2010), San Petersburg (2011), Mont-real (2012), Viena (2013), Estocolm (2014), Buenos Aires (2015), París (2016) i Reykjavík (2017).

Summary: Lisboa serà la ciutat convidada de la Mercè 2018


El secretari municipal de Boadella i les Escaules (Alt Empordà) ha enviat una nova carta als regidors per afirmar que les suposades irregularitats comptables atribuïdes a l'alcalde de la població, Frederic Minobis (PDeCAT), van ser fruit d'un "malentès". El mateix funcionari, va enviar una primera missiva el 15 de desembre a través de la qual alertava que l'alcalde li havia exigit per telèfon que entregués diners de la caixa de l'Ajuntament "a un tercer sense poders de representació" i que ho havia fet en un to "altament despectiu i amenaçant". Una regidora del mateix que partit que l'alcalde va portar el cas a la fiscalia. Ara, el secretari ressalta que en cap moment es va dur a terme cap moviment de caixa no autoritzat, que l'alcalde havia avançat uns diners de la seva butxaca i que el "conflicte" és de procediment administratiu. La nova missiva del funcionari arriba després que una de les regidores del PDeCAT, Marina Ramió, portés la primera carta del secretari municipal a la fiscalia. El 15 de desembre el secretari va demanar "empara" al conjunt dels regidors després que, segons denunciava, l'alcalde li hagués reclamat a través d'una trucada telefònica que retirés una "quantitat de diners" de la caixa d'efectiu de l'Ajuntament i li donés a una tercera persona. El funcionari s'hi va negar, segons ell mateix explicava a la carta. Aleshores, Minobis li va reclamar que agafés els diners i se'ls emportés a casa seva i li va dir que ell mateix passaria a recollir-los. El secretari alertava que tot això es feia "sense l'existència de cap autorització signada per presidència" i que el to de l'alcalde era "altament despectiu i amenaçant". Per això, considerava que el cas era "especialment greu".  Ara, el secretari-interventor ha enviat una nova carta als regidors per puntualitzar alguns dels extrems de la primera comunicació. El funcionari explica que es va reunir amb l'alcalde el 18 de desembre. Ja d'entrada, Minobis li va dir que havia usat un "fort tot de veu" durant la conversa telefònica perquè es trobava en una sala amb molt "soroll de fons". "La percepció que les seves paraules fossin amenaçadores o despectives era fruit d'un malaurat malentès", justifica el secretari.  A continuació, ressalta que "en cap cas" es va realitzar cap irregularitat administrativa comptable perquè no es va arribar a fer cap moviment de caixa no autoritzat. El secretari sosté que l'origen del "conflicte" és administratiu.  Segons argumenta, les instruccions de l'alcalde del 15 de desembre pretenien abonar uns diners en efectiu que el mateix alcalde havia avançat "dels seus propis recursos". "Fet que no constitueix a priori cap irregularitat", afegeix el secretari que considera que l'alcalde no té per què conèixer el detall de la normativa administrativa ni tampoc saber que calia una autorització i un rebut per fer el moviment de caixa.  La regidora que va portar el cas a la fiscalia assegura que "no es creu" la nova carta del secretari i sosté que han volgut donar aparença de legalitat a l'afer davant el risc que hi hagi una investigació judicial. Aquest dilluns mateix, Ramió ha entrat una instància a l'ajuntament per reclamar que li facin arribar l'estat de comptes del 2017 per comprovar si hi ha hagut irregularitats comptables.  A més, també reclama a l'alcalde que doni explicacions al ple municipal i que enviï una carta als veïns per informar-los de la situació.

Summary: El secretari de Boadella qualifica de "malentès" les suposades irregularitats comptables atribuïdes a l'alcalde


Artur Mas s'ha reunit aquest dissabte a la nit amb el seu homòleg basc, Íñigo Urkullu per analitzar la situació política espanyola derivada de les eleccions generals del passat 20 de desembre. Segons s'informa en un comunicat de presidència, la trobada, que s'ha celebrat després del partit entre les seleccions de futbol de Catalunya i Euskadi al Camp Nou, ha servit als dos mandataris per constatar que els problemes actuals de governabilitat a l'Estat espanyol no només estan vinculats a les majories necessàries per formar un govern estable a Madrid, sinó també a la "manca de reconeixement de la plurinacionalitat". Mas i Urkullu consideren que les eleccions han evidenciat aquesta realitat plural. El cap del Govern català i el lehendakari creuen que amb aquesta situació s'ha posar punt i final a una manera de fer "basada en la imposició i la falta de diàleg", segons recull el comunicat, i a obrir "una oportunitat per donar solució als greus problemes estructurals de l'Estat". Mas i Urkullu, cadascun des de les seves propostes per als pobles català i basc, han alertat davant l'acumulació de propostes de 'vetos i línies vermelles', en lloc de plantejament de solucions. Han lamentat la manca d'intenció d'obrir diàleg i arribar a acords, ni per part dels principals partits polítics, ni per part d'altres poders de l'Estat. Un aspecte que també han traslladat al discurs de Nadal del rei Felip VI.  En aquest sentit, tots dos han constatat, des de la realitat pròpia i diferenciada de cada nació, la manca de resposta als plantejaments reiterats des de les institucions representades pel president i el lehendakari o els respectius parlaments.  Feia tres mesos que Urkullu i Mas no es trobaven, i han reiterat "el respecte i la simpatia per les seves respectives propostes polítiques", en la mesura que són opcions democràtiques i pacífiques avalades per àmplies majories democràtiques tant al País Basc com a Catalunya. Han subratllat el compromís de compartir en el possible informació i iniciativa política davant el nou panorama polític espanyol, essent conscients dels diferenciats ritmes de transició nacionals que estan vivint els pobles català i basc. En clau econòmica i social, el president Mas i el lehendakari Urkullu han assenyalat la necessitat urgent de consolidar la incipient recuperació econòmica, atès que la reducció de l'atur i la creació de llocs de treball és la millor política social possible. Sense creació de riquesa és impossible una redistribució justa i una igualtat d'oportunitats efectiva, han afirmat. Reacció a la CUP En declaracions recollides per Catalunya Ràdio en el temps de descans del partit amistós entre Catalunya-Euskadi, Artur Mas ha assenyalat que "hem de deixar que la CUP, després de tant de temps, faci la feina que hagi de fer i que prenguin les seves decisions", ha dit. "I en funció del que passi demà, doncs els altres també prendrem decisions, òbviament", ha afegit sense precisar si convocarà eleccions si la CUP rebutja la seva investidura com a president i/o si rebutja l'acord de governabilitat ofert per Junts pels Sí.

Summary: Mas i Urkullu constaten a Barcelona que el problema de l'Estat és la manca de reconeixement de la plurinacionalitat


La Paeria de Cervera ha elevat fins a 500.000 euros els danys provocats per les pluges de dilluns passat que van provocar, entre d'altres, el desbordament de l'Ondara al seu pas per la capital de la Segarra. Inicialment, l'alcalde Ramon Royes havia xifrat en 150.000 els costos derivats dels desperfectes però una vegada s'ha pogut fer la valoració més acurada han pogut comprovar que el mal era més important. Principalment han quedat afectats espais naturals de l'entorn del riu com les peixeres, un pont que ha desaparegut, un camí natural que va ser arranjat l'any passat, la font del Fiol i els camins de la zona. Ja s'han fet arribar informes a Governació, Agricultura i la Diputació de Lleida. Aquesta setmana està prevista una trobada amb la subdelegació del govern espanyol a Lleida. El tema dels aiguats va ser una de les qüestions que es van abordar en la darrera Comissió d'Estudi i Seguiment de Cervera on hi participen tots els regidors de la Corporació Municipal. Royes ha explicat que un altre dels temes principals que es van tractar va ser el del pressupost municipal, que està prorrogat des de 2014. Encara falten reunions prèvies per presentar esmenes i fixar la data del Ple previsiblement per al 25 de novembre, però tot apunta que es podrà aprovar un pressupost de prop de 8 milions d'euros amb una important part destinada a inversió ja que el deute se situat sobre els 3 milions d'euros i ''permet fer propostes per als propers anys''. Segons Royes, la negociació del pressupost té una ''especial sensibilitat per la despesa social'', la potenciació de la cultura, i el reforç del territori en concepte de millora de carrers, voreres, places i jardins. En aquest sentit, la Paeria es reservarà una partida per la piscina coberta, un equipament que segons Royes, en els darrers anys ha perdut usuaris degut a problemes de gestió. Una gestió que el consistori no descarta acabar assumint ell mateix ''en funció del que pugui passar'' ja que el servei que s'està donant no s'està considerant l'adequat des de la Paeria. D'altra banda, l'equip de govern té previst aprovar una congelació de les ordenances fiscals i s'està estudiant abaixar el preu de l'aigua al consumidor per fer una tarifa ''el més justa possible''.  En la Comissió d'Estudi i Seguiment també es va parlar sobre la catalogació i valoració dels llocs de treball de la Paeria de manera que es farà una definició del perfil de cadascuna de les ocupacions. Segons Royes, aquest és un tema ''sensible'' ja que previsiblement afectarà al salari d'alguns treballadors perquè es vol adequar les nòmines a la feina real que acaben fent.  Altres qüestions que es van abordar a la comissió són el treball previ per a la Capitalitat Cultural del 2019, la taula social, el comerç i la promoció econòmica, una rebaixa dels compromisos fixats en el Pla de govern, i com incrementar la participació ciutadana i la transparència en els plens del consistori.

Summary: Cervera eleva fins a 500.000 euros els danys provocats per les pluges de la setmana passada


L'alcalde de Lleida, Miquel Pueyo, ha exposat que el govern municipal d'ERC, JxCat i el Comú no es planteja, ara per ara, portar al Ple l'ingrés de la Paeria a l'Associació de Municipis per la Independència (AMI), proposta que hauria de ser aprovada per majoria absoluta. Tot i això, Pueyo ha expressat el compromís de col·laborar amb l'AMI en "aquells objectius que són compartits" i a assistir a la seva assemblea general, en cas que la Paeria sigui convidada. Així ho ha dit l'alcalde de Lleida, després de reunir-se aquest dilluns amb el president de l'AMI, Josep Maria Cervera, i altres representants de l'entitat. Cervera ha dit que "cada administració local té els seus ritmes" i "l'AMI el que no farà mai és entorpir aquestes dinàmiques".

Summary: L'Ajuntament de Lleida no es planteja, de moment, ingressar a l'AMI però es compromet a col·laborar-hi


'Eurotapes' és un dels projectes sobre superconductivitat més importants d'Europa que aquests últims cinc anys, amb un pressupost de 20 milions d'euros, ha coordinat l'Institut de Ciència de Materials de Barcelona (Icmab-CSIC) i que aquest dimarts, de la ma del seu coordinador, el professor Xavier Obradors, ha presentat el resultat de la recerca a la seu de la Comissió Europea a Barcelona. El projecte ha acabat amb l'aportació d'una nova tecnologia de materials que té la capacitat de transportar 100 vegades més corrent elèctrica que per exemple el fil de coure convencional i per tant disminuir els costos d'obra civil i millorar l'eficiència del transport de l'energia. La professora Teresa Puig, responsable del departament 'Superconducting Materials and Large Scale Nanostructures' de l'Icmab-CSIC, ha explicat que després de cinc anys de recerca del projecte 'Eurotapes' s'ha pogut demostrar la capacitat d'una nova tecnologia de materials que ''ja està revolucionant la innovació tecnològica en el sector energètic''. Puig ha destacat l'experiència pràctica que s'ha portat a terme en una localitat alemanya on s'ha implantat aquest nou conductor, aquest nou cable, amb 100 vegades més capacitat per transportar corrent elèctric, amb un resultat positiu.  La professora ha reconegut que si bé l'experiència ha suposat un cost tres vegades superior al cable convencional, l'empresa alemanya que ha portat a terme l'obra ha començat a implantar-lo en una nova prova pilot i ha assegurat que el seu cost serà similar, si es tenen en compte els menors costos d'obra civil que s'han de fer.  El projecte de recerca 'Eurotapes' està impulsat per 21 grups formats per entitats i 9 empreses de 9 països diferents de la Unió Europea. Entre les empreses destaquen les multinacionals alemanyes Bruker i Theva.  El coordinador de l'estudi, Xavier Obradors, ha destacat que es tracta d'un projecte de recerca on la complicitat entre els universitats i la indústria ha estat l'eix vertebrador.  Entre les empreses hi ha la catalana 'La Farga' i la spin off Oxolutia, sorgida de l'Institut de Ciència de Material de Barcelona. El conseller delegat d'Oxolutia, Albert Calleja, ha assegurat que amb la seva participació en el projecte Eurotapes ha permès a la spin off ''posicionar-se en el mercat internacional dels materials superconductors d'alta temperatura'', ha reblat.    A més de l'aplicació com un nou substitut del cable convencional, el nou material també té una aplicació directe en els generadors d'energia eòlica, que permet una major capacitat de generació d'energia que multiplica per 5 la capacitat de molts dels actuals generadors. Obradors ha explicat que en aquesta aplicació, Eurotapes està treballant amb l'empresa Gamesa.  Finalment, una altre de les aplicacions d'aquest nou material s'està estudiant per fer-lo sevir en el nou accelerador de partícules que esta previst instal·lar a Suïssa i que té com objectiu estudiar l'origen de l'Univers, segons ha explicat Obradors.  El nou accelerador de partícules tindrà un perímetre de 100 quilòmetres en comptes del 27 quilòmetres que té l'actual CERN.  El director de la representació de la Comissió Europea a Barcelona, Ferran Tarradellas, ha destacat que el projecte de recerca 'Eurotapes' coincideix amb dos dels 10 objectius del pla Junker.  Tarradellas ha destacat que amb el desplegament d'aquesta nova recerca s'està avançant en la construcció d'un mercat energètic únic a la Unió Europea, integrat i basat en les energies renovables, i en el desenvolupament d'un mercat interior de telecomunicacions.

Summary: Catalunya lidera la recerca en el sector dels materials superconductors per millorar l'eficiència energètica


Un estudi fet per la Universitat Politècnica de Catalunya (UPC) ha conclòs que Grup Componentes Vilanova, dedicat a la foneria industrial, ha superat el llindar d’emissions permeses “en episodis puntuals” durant el mes de juliol. Segons ha fet públic l’Ajuntament de Vilanova i la Geltrú, la UPC ha determinat que s’han superat els límits permesos en emissions de benzè però no s’ha sobrepassat el llindar global anual fixat per llei. D’aquesta manera, el consistori ha assegurat que l’aire del barri on s’ubica Componentes Vilanova es troba dins els paràmetres de qualsevol zona industrial, sense que es pugui considerar un espai de contaminació elevada. Amb tot, el govern ha anunciat que ha instat l’empresa a resoldre les emissions puntuals que excedeixen els límits legals. L'estudi l’ha signat el Laboratori del Centre de Medi Ambient de la UPC a instàncies d’una moció de l’Ajuntament de Vilanova aprovada per unanimitat. El debat va arribar al Ple després que prop de 900 veïns de la ciutat i del nucli de les Roquetes de Sant Pere de Ribes advertissin que durien Grup Componentes Vilanova als tribunals per un delicte de contaminació ambiental per les emissions de pols, olors i sorolls. En aquell moment, el veïnat també va amenaçar amb denunciar l’alcaldessa Neus Lloveras per prevaricació.

Summary: Un estudi de la UPC conclou que Grup Componentes Vilanova supera “puntualment” el llindar d’emissions permeses


El portaveu de Cs al Parlament, Carlos Carrizosa, ha anunciat que la seva formació ja ha sol·licitat dictamen al Consell de Garanties Estatutàries (CGE) sobre la modificació del reglament del Parlament impulsada per JxSí i la CUP. "Considerem que la modificació suposa canviar les regles del joc a meitat de partit i atropella els drets que té l'oposició per dissentir d'una llei de ruptura que suposa la divisió entre els catalans i la ruptura de Catalunya amb la resta d'Espanya i Europa", ha remarcat Carrizosa. "Presumeixen molt d'aquesta llei de desconnexió però el seu contingut no el coneix ningú perquè la tenen amagada en un calaix", ha reblat el portaveu de Cs. "Amb aquesta forma d'actuar, JxSí i la CUP es creuen els amos del Parlament, dels funcionaris i els propietaris de Catalunya", ha etzibat Carrizosa, que ha volgut recordar que 'juntaires' i 'cupaires' "representen menys catalans que la suma de la resta de l'oposició".

Summary: Cs porta la reforma del reglament del Parlament al CGE: "Volen canviar les regles de joc a meitat de partit"


La cap de llista del PSC, Sílvia Paneque, assegura que la proposta de Guanyem Girona "no té cap recorregut" i que ja d'entrada, neix coixa. "El primer problema és que ERC, el suposat soci de govern, ja va deixar clar que no acceptaria cap alcaldia supeditada al PSC", subratlla Paneque. Per tant, la socialista entén que les declaracions dels republicans "ja desarticulen" l'aposta de Salellas (que passa per bastir un acord a deu regidors amb ERC i confiar que el PSC li avali la investidura). Paneque diu que, per això, en cap moment s'ha sentit interpel·lada. "No sabem si hi ha hagut descoordinació entre ERC i Guanyem o bé és una proposta broma; però crec que la ciutadania no mereix aquestes actituds", subratlla. La cap de llista també entén els republicans, que han reiterat que es mantenen "ferms" amb la seva aposta de govern de concentració nacional, de facto estan avalant que Madrenas sigui alcaldessa en minoria. Sílvia Paneque entén que l'aposta de Guanyem Girona per pactar amb ERC, i demanar als socialistes que votin a favor de la investidura, ja té "un primer problema de base": el veto dels republicans. La cap de llista socialista recorda que Quim Ayats ja va deixar clar que no acceptarien cap acord supeditat al 155. "Amb això, aquesta proposta es desarticula per ella mateixa", subratlla. Paneque explica que, partint d'això, en cap moment s'ha arribat a sentir ni tan sols interpel·lada. I més tenint en compte que, quan aquest matí s'ha reunit amb Salellas i li ha fet arribar la proposta, ha interpretat que l'alcaldable de Guanyem Girona encara no s'havia trobat amb el d'ERC per parlar-ne a fons. "No sabem si hi ha hagut descoordinació entre els dos o bé és una proposta broma de Guanyem; però en tot cas, és ERC qui està interpel·lada i ha de donar resposta", ha afirmat. La cap de llista entén que els republicans, després de deixar clar que aposten per un govern de concentració nacional a Girona, no sortiran d'aquí. "No em puc imaginar que, després d'unes declaracions tan taxatives com les d'ahir, ara rectifiquessin", diu Paneque. I no s'equivoca. Perquè de fet, ERC de Girona ja ha dit que es manté "ferma" en apostar pel pacte amb JxCat i Guanyem. "Si modifiquessin la seva posició i hi hagués una nova proposta, la valoraríem", diu Paneque. Però la socialista també avisa que, d'entrada, l'actitud de Guanyem "no és de responsabilitat cap a la ciutadania". "Si Lluc Salellas s'atreveix a fer una proposta sense el recolzament d'ERC i plantejar un trencaclosques que no té recorregut, això no em sembla seriós; els gironins no es mereixen aquest tipus d'actituds", afegeix. Cap al govern en minoria Sílvia Paneque també ha dit que, després del veto d'ERC, els socialistes ja donen "per tancada" la via que volien explorar: fer un pacte d'esquerres a Girona. "Nosaltres vam posar una aposta prioritària damunt la taula, que no es va acceptar i em sembla legítim", diu la cap de llista del PSC.  A més, Paneque també creu que els republicans, amb la postura que van anunciar ahir, estan fent que Marta Madrenas sigui alcaldessa en minoria. Perquè la proposta del pacte JxCat-ERC-Guanyem deixa fora de joc els socialistes (a qui Ayats va tancar la porta a cap mena d'acord) però també és inviable, perquè Salellas ja ha dit que el seu serà un "no rotund" a investir Madrenas.

Summary: Sílvia Paneque: "La proposta de Guanyem Girona no té cap recorregut i es desarticula per ella mateixa"


L’Ajuntament de Castellar del Vallès ha decretat un dia de dol per la mort de la dona assassinada aquest dijous al migdia al centre de Sabadell, la qual era veïna del municipi. La víctima, de 72 anys, ha estat presumptament assassinada pel seu gendre. En un comunicat, el consistori expressa el condol a la família i mostra un “rebuig enèrgic a qualsevol manifestació de violència masclista”, alhora que ha convocat un minut de silenci per aquest divendres a les 11 h als jardins del Palau Tolrà. Al seu torn, l’Ajuntament de Sabadell també ha condemnat els fets i ha convocat un altre minut de silenci pel mateix divendres. Aquest se celebrarà a les 12 h a la plaça de Sant Roc. “El consistori reitera el seu compromís amb la lluita per al igualtat de drets i per aconseguir una societat igualitària i sense discriminació”, conclou el comunicat de l’Ajuntament de Sabadell.

Summary: Castellar del Vallès decreta un dia de dol per la mort de la dona assassinada a Sabadell, veïna del municipi


Centenars de persones es desplacen a peu per la Gran Via de Barcelona per arribar fins a l'Aeroport del Prat, responent a la crida de Tsunami Democràtic que demana aturar la infraestructura per protestar per la sentència de l'1-O. La via està tallada en direcció Llobregat, segons han confirmat fons de la Guàrdia Urbana a l'ACN. Els Mossos d'Esquadra ha demanat a Renfe que interrompés el servei de trens al Prat -que ha recuperat el servei 50 minuts després- i de Metro. La policia catalana conté els centenars de manifestants a la sortida del metro a l'Aeroport del Prat.

Summary: Centenars de persones es desplacen a peu per la Gran Via fins a l'Aeroport del Prat


Unes 200 persones han participat aquest migdia a la plaça Paeria de Lleida en la concentració silenciosa per homenatjar els dos agents rurals morts a mans d'un caçador dissabte passat a Aspa, David I. D. i Xavier R. V. El primer, de 39 anys, va néixer a Lleida però vivia a Alcoletge i el segon, de 43 anys, residia a la capital del Segrià tot i haver nascut a Soses. En un emotiu acte, que també ha servit per condemnar els fets, l'alcalde de Lleida, Àngel Ros, i el secretari general de CCOO de Lleida, Jaume Sellés, han traslladat el condol de la ciutat a les famílies i tot el suport al membres dels Agents Rurals. El regidor d'ERC a la Paeria i membre dels Agents Rurals, Josep Maria Baiget, ha reclamat que es desenvolupi el reglament d'armes del cos. La concentració també ha comptat amb la presència de de la subdelegada del govern de l'Estat a Lleida, Inma Manso, de responsables polítics i sindicals i de ciutadans a títol individual. Les banderes de l'Ajuntament de Lleida segueixen onejant a mig pal com a mostra de condol. Els ajuntaments de Soses, Alcoletge i Aspa van acollir diumenge concentracions en record dels dos agents rurals.

Summary: Emotius cinc minuts de silenci a la plaça Paeria de Lleida per homenatjar els dos agents rurals morts a Aspa


El projecte d'esponjament del barri de ca n’Anglada de Terrassa (Vallès Occidental) estarà enllestit el 2019. Així ho ha assegurat la consellera de Governació, Administracions Públiques i Habitatge, Meritxell Borràs, en l'acte de signatura del conveni per encetar la tercera fase del programa. Aquesta darrera actuació compta amb una inversió de 7,5 MEUR i preveu l'expropiació i enderroc de quatre blocs més del barri, amb un total de 80 pisos afectats i el reallotjament de 36 famílies. Els treballs de desballestament dels edificis començaran el proper mes de juny. Un dels principals objectius del programa és millorar la cohesió social a la zona, per la qual cosa en un futur també s'iniciarà un procés participatiu per decidir què s'ha de fer en els nous espais alliberats. L'esponjament de ca n’Anglada va arrencar l'any 2012, amb sis anys de demora a causa de la crisi econòmica, i ha tingut un cost total de 17 MEUR. Segons els responsables municipals, les negociacions entre els tècnics i les entitats bancàries han permès un estalvi d'un milió d'euros als veïns afectats, amb la condonació del deute hipotecari en molts casos.

Summary: El projecte d'esponjament de ca n'Anglada enceta la recta final que inclou l'enderroc dels últims quatre edificis


El primer ministre d'Eslovènia, Marjan Šarec, ha assegurat aquest dilluns que "no és ni desitjable ni permissible que un estat europeu resolgui els problemes amb violència". En unes declaracions sobre Catalunya, Šarec ha criticat l'ús de la "violència" per part de l'estat com a resposta a la situació política a Catalunya, segons ha informat l'agència de notícies pública eslovena STA. El primer ministre eslovè, però, ha assegurat que la situació catalana no és "comparable" a la d'Eslovènia en el moment de la independència.

Summary: El primer ministre d'Eslovènia creu que "no és admissible que un estat europeu resolgui els problemes amb violència"


El ministre de l'Interior, Juan Ignacio Zoido, ha respost a la Fundació FAES -presidida per Jose Maria Aznar- i afirma que convocar unes eleccions generals seria "aportar mes incerteses". "El que hem de fer tots els demòcrates és estar units i no interessa elevar el nivell d'incertesa, dissoldre el Congrés i convocar eleccions l'únic que faria és incorporar incerteses i no solucions al problema de la secessió que vivim", ha manifestat. Zoido ha defensat les aptituds del president espanyol, Mariano Rajoy, i considera que és "la persona més capacitada per treure Espanya d'aquesta greu situació". El ministre argumenta que ja ho ha aconseguit anteriorment. "L'experiència ens ha demostrat que ha estat capaç de resoldre la situació econòmica, evitar el rescat i lidera ara el creixement econòmic i de creació de llocs de treball", afirma. (El tema s'ha actualitzat i incorpora les declaracions del coordinador general del PP, Fernando Martínez-Maíllo) La Fundació FAES, liderada per l'expresident espanyol José Maria Aznar, ha publicat un anàlisi sobre la situació de Catalunya i reclama al govern espanyol que actuï i "usi tots els instruments constitucionals" i que si no té "l'ànim" de fer-ho, que convoqui eleccions. . El ministre, a més, ha assenyalat novament al president de la Generalitat, Carles Puigdemont, com a "únic responsable de la situació" i li ha demanat que "rectifiqui i torni al marc de la legalitat". "Li demano altre cop que aturi aquesta bogeria desenfrenada on ha portat a la societat catalana i que dialogui amb la majoria de la societat catalana que no és independentista i que no vol viure en aquest clima de radicalitat", ha manifestat.  També ha reaccionat a les paraules de FAES el coordinador general del PP, Fernando Martínez-Maíllo, que assegura que ara el que cal és "unitat, confiança i recolzament al govern sense fissures". "El president espanyol s'ha guanyat aquest aval", ha manifestat. Maíllo ha defensat que Rajoy no només "té l'ànim sinó el compromís" de seguir "complint amb les seves obligacions institucionals". Ha afirmat que el govern espanyol "no descarta res" per aturar els plans de Puigdemont i no ha valorat l'oportunitat de convocar eleccions, tal i com li demana FAES.

Summary: ACTUALIZACIÓ:Zoido respon a Aznar que unes eleccions generals "només portarien més incertesa"


L'emissora radiofònica de la Corporació Catalana de Mitjans Audiovisuals (CCMA) iCat emetrà sis nous espais diaris d'informació cultural a partir del dia 15 de gener. S'emetran de dilluns a divendres a les 11.00, 12.00 i 13.00 h, a la franja del matí, i a les 16.00, 17.00 i 18.00 h, a la de la tarda. Duraran entre dos i tres minuts cadascun i recolliran l'actualitat cultural i l'agenda de les activitats més destacades del país. D'aquesta manera, la informació cultural s'estendrà per tota la graella d'iCat, en virtut d'un acord entre el Departament de Cultura de la Generalitat i la CCMA per al retorn de les emissions d'iCat a l'FM. iCat arrencarà amb una graella de disset programes que encetarà cada dia a les 7.00 h 'Els experts', un despertador cultural de tres hores de durada amb Albert Miralles i Roger Seró.  Entre les 10.00 i les 19.00 h, l'emissora ofereix una selecció musical basada en la prescripció i el servei. Els sis espais culturals nous que comencen dilluns vinent s'insereixen en aquesta àmplia franja musical, en què una de cada tres cançons és en català.  El director de Catalunya Ràdio, Saül Gordillo, ha destacat el paper estratègic i de servei públic d'iCat, que "enforteix i eixampla el compromís adquirit amb la tornada a la freqüència modulada, i promociona i difon uns continguts culturals que van molt més enllà de la música".  A partir de les 19.00 h, el periodista Josep Martín condueix 'Independents', un espai d'actualitat musical que dona pas als programes musicals de Lluís Gavaldà ('El celobert') i Albert Puig ('Delicatessen').  La franja nocturna, de 22.00 a 00.00 h, la configuren onze programes de temàtica cultural (cinema, sèries, literatura i arts escèniques) i programes musicals temàtics (jazz, folk, fusió i electrònica), de periodicitat setmanal i d'una hora de durada. Aquest increment d'informació cultural a Catalunya Ràdio és fruit de l'acord entre el Departament de Cultura de la Generalitat i la CCMA per al retorn de les emissions d'iCat a la freqüència modulada, presentat el 4 de setembre del 2017 i que va propiciar el retorn oficial i de manera estable a l'FM el 6 de setembre.

Summary: iCat emetrà sis espais nous d'informació cultural diaris a partir del 15 de gener


Les seccions sindicals de Solidaritat i Unitat dels Treballadors (SUT) de diverses empreses subcontractades del Museu Picasso de Barcelona han iniciat aquest divendres la vaga indefinida dels treballadors de neteja i auxiliars, així com el personal de taquilles i informació a sales. Durant el matí d'aquest divendres, hi ha hagut piquets informatius a les portes del museu que explicaven als visitants els motius de la vaga i els demanaven que tornessin un altre dia. El museu ha mantingut les portes obertes. El comitè ha assegurat a l'ACN que el seguiment entre el personal de neteja ha estat del 100% i el d'atenció al públic d'un 60%. L'aturada seguirà fins que no es tornin a contractar els 7 auxiliars que es van acomiadar aquest dijous, han dit els treballadors a l'espera de l'assemblea del comitè. (En aquesta actualització s'afegeix la versió del Museu Picasso sobre el conflicte laboral) Alguns dels visitants s'han solidaritzat i d'altres han entrat a l'equipament, que ha funcionat amb auxiliars de seguretat privada contractats pel Museu Picasso, segons han dit a l'ACN fonts del comitè de vaga. Dues pancartes grans a les portes de l'edifici han anunciat la jornada de vaga indefinida, una en anglès ('Museu Picasso on strike'), i una en català, ('Contra els abusos de les subcontractacions, vaga indefinida'). La plantilla dels serveis de Neteja i Auxiliars estan sent afectats per la situació de preconcurs de creditors en què es troba el grup d'empreses d'Expertus. Segons fonts del comitè, el museu ha trobat una nova empresa per al servei d'Auxiliars, Acciona, un contracte que s'iniciarà l'1 de gener. Els treballadors denuncien que aquest canvi ha propiciat l'acomiadament de set auxiliars aquest dijous, un dia abans de la vaga. "Els auxiliars que havien de passar d'Expertus a Acciona els han fet fora perquè no reclamin els tres mesos de salari", ha dit un treballador a la porta del museu. A l'espera del que decideixi l'assemblea del comitè de vaga, la intenció és no aixecar l'aturada fins que no es reincorporin aquests auxiliars, entre d'altres demandes com el pagament dels salaris que asseguren encara no han cobrat. Pel que fa el servei de neteja, el procés per part de la Fundació que regeix el Museu Picasso d'adjudicar a una nova empresa el servei encara no ha fructificat, després de la negativa de l'empresa ISS a assumir el contracte. Els treballadors de Taquilles i Informació a les Sales, subcontractats per Magmacultura, han tornat a mobilitzar-se (ja van realitzar jornades de vaga el passat 28 de maig i durant els mesos de març a juliol del 2018), contra "l'ús fraudulent de la contractació temporal", per l'aplicació "correcta i real" de les categories que realitzen i per l'homogeneïtzació a les noves incorporacions de les millores aconseguides en les darreres vagues. Els treballadors han recollit diners a la porta del museu per bastir una caixa de solidaritat que es repartirà entre tota la plantilla. Una de les empleades que sostenia una de les guardioles ha opinat que l'origen de tots els problemes és la subcontractació dels serveis. El Museu Picasso ho segueix "amb preocupació" La institució ha confirmat a l'ACN que segueix activament el procés "amb preocupació" i "lamenta la situació actual de les treballadores". El museu argumenta que la vaga ha estat originada per l'impagament de les nòmines per part de la companyia contractista Expertus, des del mes de novembre. "El Museu Picasso ha pres les mesures legals oportunes i ha enviat a Expertus diversos requeriments davant la situació d'incompliment del contracte i exigència del pagament dels salaris", han dit fonts del museu, que asseguren que la institució ha "promogut que els treballadors puguin ser subrogats per una nova companyia adjudicatària".

Summary: ACTUALIZACIÓ:Piquets informatius i alt seguiment de la vaga dels treballadors del Museu Picasso